**NOTĂ-INFORMATIVĂ**

la proiectul de lege pentru modificarea Legii nr. 190-XV

din 8 mai 2003 cu privire la veterani”

|  |
| --- |
| **Denumirea autorului****și, după caz, a participanților la elaborarea proiectului** |
| Proiectul de lege pentru modificarea Legii nr. 190-XV din 8 mai 2003 cu privire la veterani a fost elaborat de către Ministerul Apărării. |
| **Condițiile ce au impus elaborarea proiectului de act normativ****și finalitățile urmărite** |
| Proiectul de lege pentru modificarea Legii nr. 190-XV din 8 mai 2003 cu privire la veterani a fost elaborat în vederea excluderii inechităților între beneficiarii de alocații de stat pentru merite deosebite față de stat – deținători ai distincților de stat „Ordinul Republicii” sau ordinul „Ştefan cel Mare” și, respectiv, cei decorați sau care dețin (soţia/soţul, cetăţeni ai Republicii Moldova, a/al persoanei decorate post-mortem cu) distincţia de stat a fostei U.R.S.S., și anume – ordinul „Steaua Roșie” echivalată cu distincţiile de stat ale Republicii Moldova menționate supra, în conformitate cu prevederile Hotărîrii Parlamentului nr. 533-XIII din 13 iulie 1995 cu privire la drepturile cetăţenilor Republicii Moldova decoraţi cu distincţii de stat ale fostei U.R.S.S.Astfel, în temeiul art. 21 și 22 ale Legii nr. 190-XV din 8 mai 2003 cu privire la veterani, persoanele decorate cu distincțiile de stat „Ordinul Republicii” sau ordinul „Ştefan cel Mare”, precum și cele care dețin aceste distincții, aflîndu-se în relaţii de căsătorie sau sunt mama/tatăl, cetăţeni Republicii Moldova, a/al persoanei decorate post-mortem cu asemenea distincții, beneficiază de o alocație de stat pentru merite deosebite față de stat în mărime de 500 lei lunar.Suplimentar, este necesar de menționat că, de alocație în mărime de 500 lei lunar, în condițiile art. 22 alin. (1) lit. d) al Legii nr. 190-XV din 8 mai 2003, beneficiază, de asemenea, și deținătorii distincțiilor de stat a fostei U.R.S.S.– ordinul „Slava Muncii” de clasele I, II şi III ori persoanelor care deţin titlul de Erou al Muncii Socialiste.Totuși, deși distincţia de stat a fostei U.R.S.S. – ordinul „Steaua Roșie” este echivalată, conform Hotărîrii Parlamentului nr. 533-XIII din 13 iulie 1995, cu distincția de stat ordinul „Ştefan cel Mare”, deținătorii ordinului „Steaua Roșie” primesc alocație lunară de stat în mărime de 100 lei, comparativ cu deținătorii ordinul „Ştefan cel Mare”, care primesc alocație lunară de stat în mărime de 500 lei.Totodată, remarcăm că, există precedente judiciare (cel puțin 8 cazuri) în care deținătorii distincţiei de stat a fostei U.R.S.S. – ordinul „Steaua Roșie”, cetățeni ai Republicii Moldova, urmare a deciziilor instanțelor de judecată irevocabile și avînd cîștig de cauză, și-au revendicat dreptul de a primi pentru deținerea distincției respective, alocație lunară în mărime de 500 lei, precum și dreptul de a primi de la stat sumele restante pentru toți anii în care aceștia nu au beneficiat alocația în mărimea respectivă. |

|  |
| --- |
| **Descrierea gradului de compatibilitate****pentru proiectele care au ca scop armonizarea legislației naționale****cu legislația Uniunii Europene** |
| Proiectul actului legislativ în speţă nu are drept scop armonizarea legislaţiei naţionale cu legislaţia Uniunii Europene şi nu contravine legislaţiei comunitare. |
| **Principalele prevederi ale proiectului****şi evidenţierea elementelor noi** |
| Proiectul de lege presupune operarea unor amendamente la art. 21 și 22 ale Legii nr. 190-XV din 8 mai 2003 cu privire la veterani, în partea ce se referă la alocaţiile de stat pentru merite deosebite faţă de stat și cuantumurile acestor alocații (în speță – cele care se referă la „Ordinul Republicii” și ordinul „Ştefan cel Mare”), prin includerea în această categorie de beneficiar a persoanelor decorate cu ordinul „Steaua Roșie”.Respectiv, prin acest amendament se asigură faptul că deținătorii acestei distincții de stat a fostei U.R.S.S. vor primi alocație de stat nu în mărime de 100 lei lunar, ci în mărime de 500 lei lunar, similar deținătorii distincțiilor de stat „Ordinul Republicii”, ordinul „Ştefan cel Mare”, a distincții de stat a fostei U.R.S.S. – ordinul „Slava Muncii” de clasele I, II şi III și, respectiv, titlului de Erou al Muncii Socialiste.Este necesar de menționat că, conform situației de la data de 1 noiembrie 2018 și datelor oferite de organele administrativ-militare de pe teritoriul țării, la evidență se află în total – 200 de cetățeni ai Republicii Moldova decorați cu ordinul „Steaua Roșie”, și anume:- 161 de persoane – participanți la acțiunile de luptă din Afganistan (1979-1989);- 4 persoane – participanți la alte acțiuni de luptă (conform anexei la Legeanr. 190-XV din 8 mai 2003 cu privire la veterani;- 35 de persoane – veterani ai celui de-al Doilea Război Mondial.Totodată, din acest total (conform datelor oferite de către Casa Națională de Asigurări Sociale), în sistemul public de asigurări sociale se află la evidență 163 de persoane care beneficiază de alocația de stat pentru ordinul „Steaua Roșie” în mărime de 100 lei lunar. |
| **Fundamentarea economico-financiară** |
| Implementarea proiectului în cauză necesită următoarele cheltuieli financiare:- total decorați cu ordinul „Steaua Roșie” – 200 persoane;- 200 decorați x 500 lei = 100000 lei/lunar x 12 luni = 1200000 lei/an.Totodată, în cazul în care de alocația respectivă în mărime de 500 lei vor beneficia **doar** cele 163 de persoane (care la moment beneficiază de alocația de stat pentru ordinul „Steaua Roșie” în mărime de 100 lei lunar), cheltuielile financiare vor fi următoarele:- total beneficiari de alocații deținători ai ordinul „Steaua Roșie” – 163 de persoane;- 163 decorați x 500 lei = 81500 lei/lunar x 12 luni = 978000 lei/an.Mijloacele financiare necesare în acest sens, urmează a fi alocate din contul Bugetului de Stat. |
| **Modul de încorporare a actului****în cadrul normativ în vigoare** |
| Proiectul de lege pentru modificarea Legii nr. 190-XV din 8 mai 2003 cu privire la veterani, se încorporează perfect în sistemul actelor legislative în vigoare, este corelat cu prevederile cadrului legal în vigoare, cu care se află în conexiune, iar modificările propuse nu afectează concepţia generală sau caracterul unitar al actului legislativ amendat.Suplimentar, menționăm că, aplicarea proiectului în cauză urmează să fie asigurată prin modificarea Regulamentului cu privire la modul de stabilire şi plată a alocaţiilor nominale de stat pentru merite deosebite faţă de stat, aprobat prin Hotărîrea Guvernului nr. 1413 din 27 noiembrie 2003.În acest context, art. II din proiect stabilește în sarcina Guvernului ca, în termen de 3 luni, să aducă actele normative proprii în concordanță cu legea respectivă. |
| **Avizarea și consultarea publică a proiectului** |
| Proiectul de lege urmează a fi avizat de către Ministerul Finanțelor, Ministerul Afacerilor Interne, Ministerul Sănătății, Muncii și Protecției Sociale și alte autorități de resort.Concomitent, în scopul respectării prevederilor Legii nr. 239-XVIdin 13 noiembrie 2008 privind transparenţa în procesul decizional și Regulamentului cu privire la procedurile de consultare publică cu societatea civilă în procesul decizional, aprobat prin Hotărîrea Guvernului nr. 967 din 9 august 2016, proiectul de lege a fost plasat pe pagina web oficială a Ministerului Apărării (*https://www.army.md*), la compartimentul „*Transparența Decizională*”, rubrica „*Anunțurile privind inițierea elaborării deciziei*” și „*Anunțurile privind organizarea consultării publice*”, precum și pe platforma guvernamentală *https://particip.gov.md* (în directoriul „*Modulul de participare – Proiecte – Ministere – Ministerul Apărării*”). |
| **Constatările expertizei anticorupție** |
| Proiectul de lege urmează a fi supus expertizei anticorupție, care va fi efectuată de către Centrul Național Anticorupție. |
| **Constatările expertizei juridice** |
| Proiectul de lege urmează a fi supus expertizei juridice, care va fi efectuată de către Ministerul Justiției. |

**Secretar general de stat al Ministerului Apărării**

**Radu BURDUJA**